SVETOVÁ PREDPREMIÉRA FILMU O KOŠICKEJ ATRAKCII BUDE V PREŠOVE. KOŠIČANIA SI MUSIA POČKAŤ!
Film Veľký príbeh malej železnice, ktorý mapuje viac ako 70-ročný príbeh unikátnej Košickej detskej historickej železnice, zažije svoju svetovú predpremiéru už v utorok 13. októbra 2026 o 16.30 hod. na obľúbenom filmovom festivale POCITY v Prešove. Pôjde však o výnimočnú festivalovú verziu filmu, ktorú už diváci nikde inde verejne neuvidia. Tvorcovia totiž stále pracujú na jeho finálnej podobe. „Pracujeme na dôkazoch kolektívnej pamäte, vďaka ktorým divák môže nájsť odpoveď na otázku kto sme a kam patríme? Vyrovnáme sa s traumami z minulosti a dokážeme sa cez ne preniesť?“ povedal o prekvapivom prístupe k filmu režisér Vladimír Horník.
Film režiséra Vladimíra Horníka a producenta Ľubomíra Lehotského prináša unikátne archívne zábery a autentické spomienky pamätníkov, z ktorých mnohých možno poznáte aj vy.
„Nie je to film o vláčikoch, ale príbeh ľudí, nadšenia, zápasov, ale aj premien našej spoločnosti. Železnička prežila režimy, politikov aj vlastné krízy a stále žije. Čo všetko sa odohráva v jej vnútri, mimo zrakov verejnosti, sa dozviete z najnovšieho, takmer hodinového dokumentu,“ hovorí producent filmu a predseda občianskeho združenia Detská železnica Košice Ľubomír Lehotský.
Film vzniká v koprodukcii so Slovenskou televíziou a rozhlasom (STVR), spoločnosťou nukleon frame, s. r. o., a Filmovou kanceláriou Košice Region Film Office.
„Detská železnica je neodmysliteľnou súčasťou Košického kraja. Som preto úprimne rád, že sme vznik tohto dôležitého filmového dokumentu podporili z nášho programu Terra Incognita,“ uviedol predseda Košického samosprávneho kraja Rastislav Trnka.
Okrem Košického samosprávneho kraja sa na vzniku vôbec prvého filmu o detských železniciach v Európe podieľali aj spoločnosť EVPÚ z Dubnice nad Váhom, mesto Košice a ďalší sponzori.
Tvorcov aktuálne čaká ešte mesiac intenzívnej práce, no mnohé naznačí už festivalová predpremiéra, ktorá máva svoje neopakovateľné čaro. Pri tejto príležitosti bude z Košíc do centra Šariša vypravený aj historický autobus. Ak všetko dobre dopadne, slávnostná premiéra pre širokú verejnosť sa uskutoční 12. novembra v košickom Kine Úsmev. Film by si následne mali pozrieť aj televízni diváci, nielen na Slovensku.

